Preşedintele interimar al PNL, Raluca Turcan, a declarat, marţi, în Parlament, că simpla abrogare a OUG 13 nu "şterge păcatele" premierului Sorin Grindeanu şi ale Guvernului său, fiind necesară şi plecarea din funcţii, pentru ca românii să îşi recapete încrederea în instituţiile statului.

"Aţi simulat destul ataşamentul faţă de valorile democratice. (...) Singura soluţie corectă pentru dvs. Dragnea, Tăriceanu şi Grindeanu este demisia de urgenţă a dvs. şi a întregului Cabinet complice. Domnule prim-ministru Grindeanu, abrogarea OUG nu vă şterge păcatele. Nu vă absolvă de responsabilitate. Culpa politică şi morală rămâne şi pentru ea trebuie să plătiţi cu funcţiile. Ar fi un gest de minimă reparaţie pentru răul făcut României", a spus Turcan.

Liderul PNL a afirmat că, "dacă avea respect pentru cetăţeni", premierul ar fi plecat "în secunda doi", după abrogarea "ordonanţei ticăloase" care ştergea infracţiunile de care era acuzat Liviu Dragnea.

Turcan a arătat că astfel de comportante sunt şi cele care au făcut mulţi români să plece din ţară, pentru că legile nu sunt aplicate sau sunt aplicate discriminatoriu, şi a invitat parlamentarii să aprobe moţiunea de cenzură, pentru a fi "alături de cetăţenii cinstiţi şi muncitori".

"Românii nu v-au votat ca să-l scăpaţi pe domnul Dragnea", a mai spus Turcan.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.